La mostra ‘Alts forns: un monstre d’acer i suor’ reconeix l'esforç dels treballadors de la siderúrgia
27 d’octubre 2017

![Imagen 1](/media/uxwp2w50/46c_expo_siderur_02.jpg)![Imagen 2](/media/g2yncz5w/46c_expo_siderur_03.jpg)

​

La Casa Municipal de Cultura albergarà fins a l'1 de desembre la mostra ‘Alts forns: un monstre d’acer i suor’, una exposició fotogràfica que, segons el seu comissari José Vila, servix com a reconeixement a l'esforç dels prop de 7.500 treballadors que durant aquella època van viure de la siderúrgia.

L'alcalde de Sagunt, Quico Fernández, i el regidor de Cultura, José Manuel Tarazona, van inaugurar esta exposició que s'emmarca dins dels actes de commemoració dels 100 Anys de la Siderúrgia. ‘Alts forns: un monstre d’acer i suor’ és una mostra de fotografies preses des del principi de la construcció de l’embarcador i de les instal·lacions de briquetes i nòduls en 1905 per la Compañía Minera de Sierra Menera que en l'actualitat servixen de testimoniatge històric.

![](/media/l1limfdu/46c_expo_siderur_04.jpg)  
  
**En paraules de José Manuel Tarazona, “**l’exposició ‘****Un monstre d’acer i suor’****, que s’ha inaugurat en la Casa de Cultura del Port de Sagunt dins dels actes del centenari de la siderúrgia, és un recorregut que mostra la interacció entre la màquina i els treballadors i treballadores del procés productiu de l’elaboració del ferro i de l’acer. Està dins del fons de milers i milers d’imatges i el gran treball, encapçalat pel comissari de la mostra, Pepe Vila, ha donat com a resultat una sèrie de 62 fotos, el 85% de les quals són inèdites. Després s’adiran al fons del museu de la siderúrgia”.** Finalment el regidor ha conclòs dient que **“és una exposició que commou i permet conservar la memòria històrica més recent”.****

![](/media/a3gc0343/46c_expo_siderur_01.jpg)  

Quan va començar en 1919 la construcció de la Compañía Siderúrgica del Mediterráneo amb la instal·lació successiva dels forns de coc, forns alts, acereria i trens de laminació, el fotògraf saguntí Agustín Montoro comença a documentar amb fotografies estes instal·lacions i, posteriorment, ho van fer uns altres fotògrafs, com ara Barberà Masip, Luis Vidal, León San Bernardo, Andreu (este últim va morir a Gilet en un accident ferroviari en què van morir quinze persones en xocar en el pas a nivell l’autobús de la línia València-Sogorb amb el tren miner que baixava carregat de mineral).

![](/media/lzlh0hb5/46c_expo_siderur_05.jpg)  
  
Entre 1932 i 1940 les mines d’Ojos Negros i Setiles estigueren parades i a la siderúrgica només funcionava l’acereria i els trens de laminació, per la qual cosa en estos anys hi ha escasses fotografies. A partir de 1941 quan AHV es fa càrrec d’esta siderúrgica, realitzen algunes fotografies Finezas, Luis Vidal, León i Cairo. Des de 1946, AHVFS disposà en la seua plantilla de forma exclusiva el fotògraf Manuel Rodríguez Velo, qui va fer gran quantitat de fotografies d’alta qualitat sobre plaques de vidre de 13x17 cm, cel·luloide en blanc i negre i en color, així com diapositives i pel·lícules de 16 mm, sobre temes industrials i locals, com ara: falles, esports, col·legis, actes religiosos, festes, etc. Pot considerar-se com una documentació social del Port de Sagunt.

Esta exposició està centrada en fotografies de la fase industrial de la construcció i muntatge de grans instal·lacions siderúrgiques, entre els anys 1947 i 1963: nova bateria de coc, granulador d’escòria, ampliació del parc de carbons, ampliació del moll comercial i grues, noves màquines de sinteritzar, nou forn alt número 3, nous tallers generals i tres forns Siemens.

![](/media/ft1j10em/46c_expo_siderur_06.jpg)  
 

*   [](http://www.facebook.com/sharer.php?u=https://aytosagunto.es/va/actualitat/la-mostra-alts-forns-un-monstre-d-acer-i-suor-reconeix-l-esforc-dels-treballadors-de-la-siderurgia/ "Facebook")
*   [](http://twitter.com/share?url=https://aytosagunto.es/va/actualitat/la-mostra-alts-forns-un-monstre-d-acer-i-suor-reconeix-l-esforc-dels-treballadors-de-la-siderurgia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-mostra-alts-forns-un-monstre-d-acer-i-suor-reconeix-l-esforc-dels-treballadors-de-la-siderurgia/ "Linked In")
*   [](mailto:?body=https://aytosagunto.es/va/actualitat/la-mostra-alts-forns-un-monstre-d-acer-i-suor-reconeix-l-esforc-dels-treballadors-de-la-siderurgia/)